Miramunt e Guardaval (2)

Da Kuno Widmer, Institut dal DRG

Insatgi da Schons scriva: Ainta Sur â ella gieu egn discurs an l’ustreia “Vardalai”, rumantschond uschia il num turistic dal Hotel Seeblick en Valrain. Vista sin il Lai da Constanza empermetta il num Seeblick d’in hotel da cura insanua en l’Appenzell ch’in inserat palaisa al lectur grischun. Dominant en la regiun è natiralmain il num Säntisblick, inditgà dal cudesch da telefon electronic per 17 chasas. Da cumbinaziuns cun -blick bugli insumma en Svizra orientala. Vor der prächtigen Kulisse des Alpsteins saja plazzà il Gasthof Alpenblick Appenzellais, ed ina bella culissa giaudan franc er ils giasts da la Bergpension Alpenblick si Tenna, la vischnanca gualsra. Ils da Tavau pon perfin laschar tgirar lur pes en in studio da podologia Tinzenblick. A Champfèr hani l’hotel Guardalej, a San Murezzan la Chesa Guardalej, nua ch’il num rumantsch va a pèr cun tschintg stailas gastronomicas. Sper las cumbinaziuns cun appellativ datti pia er quellas cun toponim, en Grischun cunzunt cun nums da pizza. La Tga Varda Toissa a Salouf, Mira Mundaun e Mira Signina en pliras vischnancas da la regiun tutgan latiers. En il numer 104 communitgescha la pli gronda gasetta svizra: In der Nacht auf Mittwoch brannte im Bergdorf Feldis das Hotel Mira Tödi nieder. Cun admirar il Tödi, il Pez Russein rumantsch, pon ins era gist prender en mira ses num tudestg. Lez fiss constituì, tenor il “Cudesch da Nums Retic”, dals pleds die Öde, en dialect glarunais d Ödi. In num in pau different dals musters usitads inscuntran quels che van cun la pendiculara da Spleia si Tambovista. Mirar d’origin roman e guardar d’origin german audan tar ils pleds che collian il rumantsch cun talian e spagnol, linguatgs neolatins che conuschan medemamain l’uscheditga “Imperativbildung”. Insatgi è stà en la chapitala dal Peru e scriva sur dals differents quartiers da Lima: Dafor que zenter satgatan igls quartiers digls bagnstànts sco p. ex. Miraflores. In bel num per la bella vita! El trai endament il Fiat Mirafiori, in model dals onns setanta ch’aveva ses num poetic d’ina fracziun da Turin. Sper il Lai da Puschlav è situà il vitget da Miralago che purtava anc 1625 il num Meschin. La midada da num daventa chapaivla sch’ins sa che meschin, sco ladin meskin, munta ‘poveret, miserabel’. Pia in barat favuraivel che satisfa stupent a las pretaisas turisticas. Cun il num Miralago s’ornescha er l’albergo dal lieu, tuttina sco in hotel a Gandria directamain sper la staziun da sbartgament. A la riva spagnola sa diverteschani en locals da notg ch’han num Guardamar, quai che signifitga ‘schermegia la mar, guardia da la mar’. Questa significaziun pli veglia tschenta la bar mediterrana sper il chastè alpin dal tip Wartenstein, num d’ina fortezza a Ragaz ed etimologia da Vargistagn sin la muntogna da Schons, turnà enavos en tudestg sut la furma da Wergenstein. Ils nums spagnols èn dal rest betg limitads sin la Peninsla iberica e sin l’America latina, in Chalet Mirasol datti er a Mustér.